Her føres «Blade Runner» vekk av politiet
Bildene av «Blade Runner», med blikket i bakken, går nå verden rundt. De er tatt et halvt døgn etter at nyheten om at kjæresten til Pistorius, modellen Reeva Steenkamp, ble funnet skutt og drept i friidrettsutøverens hus natt til torsdag. Dødsfallet ryster idrettsverdenen, og saken er hovedsak på nettaviser over hele verden. Det alle spør seg om, er hva som har skjedd i huset til den populære 26-åringen - som ble førstemann til å delta i OL med proteser på beina - utenfor Pretoria i Sør-Afrika. Samtidig bekrefter Denise Beukes, en talsperson for politiet i byen Pretoria i Sør-Afrika, at de har mottatt rapporter om uro ved adressen til friidrettsutøveren på minst ett tidligere tidspunkt. Rapportene skal ha gått ut på anklager om vold eller voldelig oppførsel, ifølge Beukes.- Vi har også hørt rykter i media i løpet av morgenen om et angivelig innbrudd eller at den unge kvinnen ble misoppfattet som en innbruddstyv. Vår etterforskning er naturligvis fortsatt pågående, vi vet ikke hvor denne informasjonen kommer fra, men det kom i alle fall ikke fra oss i politiet, sier Denise Beukes. Opprinnelig skulle «Blade Runner» møte i retten klokken 14.00 i ettermiddag. Ifølge nyhetskanalen Skys offisielle Twitter-profil vil høringen derimot bli utsatt til i morgen. Nyhetsbyrået AP melder imdlertid at det ikke vil bli tillatt med live-dekking hverken utenfor eller inne i rettslokalene i Sør-Afrika. Da sørafrikansk politi rykket ut til huset til den kjente friidrettsutøveren i 04-tiden torsdag, fant de en kvinne som var skutt i armen og hodet. Kvinnen, modellkjæresten Reeva Steenkamp, døde senere av fire skudd i hodet og armen. Henke Pistorius, friidrettstjernens far, bekreftet etterpå at sønnen ble pågrepet og siktet for drapet.Ifølge svenske Aftonbladet var det et vitne som ringte inn og varselet om hendelsen - ikke Pistorius selv. Vitnet skal ha hørt både skudd og skrik. - Hun var den snilleste, mest fantastiske jenta. De har vært sammen i et par måneder og det har vært et stabilt forhold, sa publisisten til Steenkamp i et intervju med Sky tidligere i dag. «Blade Runner» har fått tilnavnet sitt fordi han har amputert begge bena og løper med proteser. Da han ble født i Johannesburg i 1986, hadde han bare to tær på hver fot, og manglet i tillegg leggbein. Foreldrene bestemte at han skulle amputere begge beina, og han fikk proteser.
Oscar Pistorius (26) er siktet for drap på modellkjæresten Reeva Steenkamp (30) - og her føres en tydelig preget friidrettsstjerne ut av politistasjonen i ettermiddag.